מזל משמיים

**מזל משמיים** (באנגלית: **Good Fortune**) הוא סרט קומדיה אמריקאי משנת 2025 שנכתב ובוים בידי Aziz עזיז אנסרי בבכורת הבימוי הקולנועית שלו. בסרט מככבים סת' רוגן, אנסרי, קיקי פאלמר, סנדרה או וקיאנו ריבס. הסרט הופק בידי חברות ההפקה Garam Films, Oh Brudder Productions, Keep Your Head ו-Yang Pictures.

עלילת הסרט עוקבת אחר מלאך בשם גבריאל (קיאנו ריבס), שמנסה להוכיח לארז' (אנסרי) – אדם המתקשה כלכלית – שכסף אינו פותר את כל הבעיות. לשם כך הוא מחליף את חייו עם אלה של מעסיקו העשיר ג'ף (רוגן). הניסיון נכשל: גבריאל מאבד את כנפיו, והמעשים שעשה כמלאך מתחילים להתפרק ולהשפיע על חיי הדמויות.

לאחר שהפקת סרט הביכורים המקורי של אנסרי, "**Being Mortal"**, הושעתה בשנת 2022 בידי חברת Searchlight Pictures , הוא החל לעבוד על "מזל משמיים". אנסרי ביקש ליצור קומדיה שתופץ בבתי קולנוע, וציין את הצלחת הסרט ברבי כהוכחה לכך שקומדיות עדיין יכולות להצליח בקופות. חברו הוותיק רוגן הצטרף לפרויקט זמן קצר לאחר ביטול ההפקה הקודמת.

הצילומים היו אמורים להתחיל במאי 2023, אך הופסקו באמצע החודש בעקבות שביתת התסריטאים האמריקאית 2023. הצילומים החלו מחדש בסוף ינואר 2024 בלוס אנג'לס, כאשר פאלמר הצטרפה לצוות. רוב הצילומים הסתיימו לפני אפריל 2024, אך חלק מהסצנות צולמו מאוחר יותר לאחר שפציעה שספג ריבס בתחילת הצילומים החלימה.

הסרט הוקרן לראשונה בפסטיבל הסרטים הבין-לאומי בטורונטו ב-6 בספטמבר 2025, ויצא לאקרנים בארצות הברית ב-17 באוקטובר 2025 בהפצת סרטי ליונסגייט. הסרט קיבל ביקורות חיוביות בדרך כלל והכניס כ-26 מיליון דולר בקופות מול תקציב של כ-30 מיליון דולר.

## עלילה
גבריאל הוא מלאך זוטר שאחראי להציל אנשים מתאונות דרכים, אך הוא רוצה לעזור לאנשים במצוקה אמיתית, דבר שמיועד למלאך אחר בשם עזראל. יום אחד, הוא פוגש את ארז', צעיר נאבק שמנסה להתקיים מעבודות מזדמנות וחי ברכבו. ארז' מתחיל לצאת עם אלנה, קולגה שמנסה לאגד את העובדים ולשפר את תנאי העבודה. במהלך עבודות שונות, ארז' פוגש את ג'ף, מעסיקו העשיר, ומטעות משתמש בכרטיס האשראי של ג'ף כדי לשלם על ארוחה יקרה – מה שמוביל לפיטוריו.

כשהחיים של ארז' נראים חסרי מוצא, גבריאל מציג לו חזון עתידי, אך ארז' רואה בו מצב קשה. כדי להוכיח שהעושר לא פותר את כל הבעיות, גבריאל מחליף את חייו עם ג'ף: ארז' הופך למיליונר וג'ף עובד כמשרתו. המהלך יוצא משליטה, וגבריאל מאבד את כנפיו בעקבות התערבות המלאכים הבכירים. הארבעה – ארז', ג'ף, גבריאל ומרשה, המלאך המפקח – נאלצים להתמודד עם חיי היום-יום המאתגרים של כולם.

במהלך האירועים, ארז' לומד על חשיבות הערכים האישיים והקשרים האנושיים, בעוד ג'ף מתמודד עם חיי הפשוטים ומתחיל להבין את חוסר הצדק והקשיים שבחיים שאינם עשירים. ארז' מקבל הזדמנות לחדש את יחסיו עם אלנה ומבין שהעושר אינו הפתרון לכל הבעיות. בסופו של דבר, בהדרכת גבריאל ובתובנה על תקווה, ארז' מסכים לחזור לחייו המקוריים, וג'ף חוזר לחייו העשירים עם הבנה חדשה על אחריות וכבוד כלפי אחרים. הארבעה חוגגים יחד, והסיפור מסתיים עם מסר על תקווה, אהבה, עבודה קשה והכוח של בחירות נכונות.

## שחקנים

## הפקה
[ממוזער|278x278 פיקסלים|[עזיז אנסרי הפיק, כתב, ביים ומככב בסרט "מזל משמיים"]]

### פיתוח
עזיז אנסרי כתב, ביים, הפיק ואף מככב בסרט "**מזל משמיים"**. לאחר שהפקת סרט הביכורים המתוכנן שלו "**Being Mortal"** הופסקה בשנת 2022 בידי Searchlight Pictures בעקבות טענות להתנהגות בלתי הולמת מצד ביל מארי, אנסרי החל לעבוד על הפרויקט הבא שלו.

אנסרי עסק באותה תקופה בעיקר בעבודות דרמטיות, אך רצה ליצור קומדיה שתופץ בבתי קולנוע. הוא האמין שסרט כזה עדיין יכול להצליח בקופות, והצביע על הצלחת הסרט "ברבי" כדוגמה לכך. לדבריו, קומדייה עם דירוג R (Restricted – הצפייה מתחת לגיל 17 מותרת רק בליווי הורה) בבתי קולנוע יכולה להוכיח שהז’אנר עדיין רלוונטי ואף להוביל להפקות נוספות בסגנון.

לאחר משא ומתן עם המפיקים דן פרידמן, פיל סטרינה, ג’ון ביונדו ומאט לאונטי, הזכויות לפרויקט נרכשו בידי ליונסגייט. אנסרי, אניז אדם אנסרי, ג’ונתן מקוי, כריסטופר וודרו וקונור דיגרגוריו שימשו כמפיקים בפועל, בעוד בריידי פוג’יקאווה וג’ון האמפרי פיקחו על ההפקה עבור ליונסגייט. באפריל 2023 הוכרז רשמית כי הסרט יופק בידי אנתוני קטגאס, אלן יאנג ואנסרי. חברות ההפקה הן Garam Films, Oh Brudder Productions, Keep Your Head ו-Yang Pictures, וליונסגייט מציגה את הסרט בשיתוף Media Capital Technologies.

### כתיבה
אנסרי הסביר שרצה “לכתוב על דברים שכולם מתמודדים איתם אבל כמעט לא מדברים עליהם”, וכי המאבק הכלכלי בחיי היומיום הוא דוגמה בולטת לכך. מעבר להיותה מקום ההתרחשות של העלילה, העיר לוס אנג'לס נתפסה בעיניו כדמות בפני עצמה בסרט. נושאים כמו "כלכלת החלטורה" (gig economy), רובוטים למשלוחי מזון, ג’נטריפיקציה, משבר הדיור וחסרי הבית משתקפים בעלילה.

לצורך המחקר ערך אנסרי ראיונות עם עובדים בכלכלת החלטורה, התלווה לשליחי מזון ואף עבד זמן קצר בחנויות חומרי בניין. הוא הושפע גם מסרטים קלאסיים כמו אלו חיים נפלאים ועניין של חיים ומוות.

### ליהוק
באפריל 2023 פורסם כי קיאנו ריבס וסת' רוגן יככבו בסרט, כאשר הצילומים היו אמורים להתחיל במאי אותה שנה. אנסרי ורוגן היו חברים ותיקים וחיפשו הזדמנות לעבוד יחד על סרט. לאחר ביטול "Being Mortal", אנסרי התקשר לרוגן עם טיוטה של התסריט; כשעתיים לאחר מכן רוגן כבר הסכים להצטרף לפרויקט. רוגן אף העלה כמה רעיונות לתסריט, כגון שילוב סאונה ובריכת מים קרים.

בתחילה אנסרי לא היה בטוח שריבס יתאים לתפקיד המלאך גבריאל, אך לאחר שפגש אותו השתכנע. אנסרי ציין כי גדל על סרטים בכיכובו של ריבס כמו ספיד ומטריקס, ולכן חש התרגשות גדולה לעבוד עמו. כדי להרגיש בנוח יותר הזמין אותו לביתו לארוחה הודית ולשיחה. באפריל 2024 דווח כי סנדרה או הצטרפה גם היא לצוות השחקנים.

### צילומים
הצילומים העיקריים היו אמורים להתחיל ב-16 במאי 2023 בלוס אנג'לס, אך נדחו בעקבות שביתת התסריטאים האמריקאית 2023. בנובמבר 2023 דווח כי ההפקה מתכננת לחדש את הצילומים בתחילת 2024. ב-25 בינואר 2024 פרסמה קיקי פלאמר באינסטגרם כי הצילומים החלו לצד אנסרי, רוגן וריבס.

חלק מהצילומים נערכו על גגות בניינים בלוס אנג'לס באמצעות מערכות פעלולים, ואתר הצילום כלל גם את Griffith Observatory . הצלם היה אדם ניופורט-ברה.

כשבועיים לאחר תחילת הצילומים הופצו ברשת תמונות של ריבס על הסט עם קביים וקרח על ברכו השמאלית. בתחילה לא היה ברור אם מדובר באביזר לצילומים או בפציעה אמיתית. מאוחר יותר הסביר אנסרי כי ריבס שבר את פיקת הברך לאחר שנפל בתוך הקרוואן שלו. ריבס סיפר בהמשך בתוכנית "לייט שואו עם סטיבן קולבר" כי החליק כאשר יצא במהירות מבריכת מים קרים, פגע בברכו בקרקע ושבר את הפיקה.

למרות הפציעה המשיך ריבס להשתתף ברוב הצילומים. רוב הצילום הסתיים לפני שהחל פרויקט אחר שלו, **Outcome**, במרץ 2024. כמה סצנות נוספות — כולל סצנת ריקוד סלסה — צולמו מאוחר יותר לאחר שהברך שלו החלימה.

עורך הסרט היה דניאל הוורת’.

### מוזיקה
באוגוסט 2024 נשכר המלחין קרטר בורוול להלחין את הפסקול של הסרט.

## שחרור
הסרט הוקרן לראשונה בפסטיבל הסרטים הבין-לאומי בטורונטו ב-6 בספטמבר 2025, ויצא לאקרנים בארצות הברית ב-17 באוקטובר 2025 בהפצת סרטי ליונסגייט.

## קבלה
### הכנסות
הסרט "מזל משמיים" יצא לאקרנים בארצות הברית ובקנדה ב־2,990 בתי קולנוע בסוף השבוע הראשון להקרנתו. הוא נפתח במקום השלישי בקופות, והצליח להישאר בעשירייה הראשונה במשך שלושה שבועות רצופים.

נכון למרץ 202ל הכניס הסרט כ־16.5 מיליון דולר בארצות הברית ובקנדה, ועוד כ־9.5 מיליון דולר בשווקים אחרים ברחבי העולם. בסך הכול הסתכמו ההכנסות העולמיות ביותר מ־26 מיליון דולר, מול תקציב הפקה של כ־30 מיליון דולר.

### תגובת המבקרים
באתר ביקורות הסרטים Rotten Tomatoes קיבל הסרט ציון חיובי של 77% מתוך 136 ביקורות. קונצנזוס המבקרים באתר קובע כי מדובר בבכורת בימוי מבטיחה של עזיז אנסרי, וכי ההומור החברתי של הסרט “מקבל כנפיים בזכות התזמון הקומי השמימי של קיאנו ריבס”.

באתר Metacritic קיבל הסרט ציון ממוצע משוקלל של 62 מתוך 100 על סמך 37 ביקורות, ציון המוגדר כ"ביקורות חיוביות בדרך כלל". קהל הצופים שנשאל על ידי CinemaScore העניק לסרט ציון ממוצע של B+ בסולם שבין A+ ל־F.

מבקר הקולנוע פיט האמונד מאתר Deadline Hollywood כתב כי הסרט “מציג את המעמדות הגבוהות והנמוכות ביותר של לוס אנג'לס”, תוך שהוא עוסק בכלכלת החלטורה ומצליח גם לספק רגעים קומיים.

### פרסים ומועמדויות
קיאנו ריבס היה מועמד לפרס "שחקן המשנה הטוב ביותר בקומדיה או מחזמר" בטקס Astra Film Awards ה־9 .

בנוסף, הסרט היה מועמד לפרס על "קמפיין השיווק הטוב ביותר" בטקס Astra Creative Arts Awards ה־4 .

## קישורים חיצוניים

* 

## הערות שוליים

קטגוריה:סרטים אמריקאיים
קטגוריה:סרטי קומדיה אמריקאיים
קטגוריה:סרטי ליונסגייט
קטגוריה:סרטים שצולמו בלוס אנג'לס
קטגוריה:סרטים אמריקאיים לפי שנה
קטגוריה:סרטי 2025